Perussuomalaisten Laura Huhtasaari kertoo tviittailleensa asiasta huumorilla ja sarkastiseti.

Laura Huhtasaari kommentoi, ettei oikeasti toivonut tutkintapyyntöjä. Pekka Sipola

Laura Huhtasaari (ps) oli yksi monista, joka lietsoi sosiaalisessa mediassa tutkintapyyntöjen tekemistä Pirkka-Pekka Peteliuksen anteeksipyyntökohun myötä.

Poliisi ei tutki vanhoja tv-sarjoja.

Lue myös: Näkökulma: Petelius-kohun rikosilmoittelijat luikkivat piiloon – perussuomalaisten johto kannusti kyyniseen leikkiin

Huhtasaari kommentoi sähköpostitse, miksi pyysi toimimaan noin. Hän kuittaa asian huumorina ja sarkasmina.

– Huumori on vaikea laji erityisesti vihervasemmistolle ja toimittajille. Tviitit olivat sarkasmia, että nyt kaikesta pitää tehdä tutkintapyyntö ja myös Ylestä, koska se on tarjonnut alustan vihahuumorille. Suomen media on luonut hysteerisen ilmapiirin, jossa ketään ei saisi loukata.

Huhtasaaren mukaan Suomessa lietsotaan ilmapiiriä, jossa demokratia on vaarassa, jos joku puhuu netissä rumasti tai kritisoi esimerkiksi maahanmuuton epäkohtia.

– Tämä johtaa siihen, että aletaan pelkäämään kaiken sanomista. Tätä kiihdytti vielä valtakunnansyyttäjän päätös tutkia Päivi Räsäsen 15 vuotta vanhaa tekstiä ja oikeuskanslerin lausunto, että kannattaa alkaa varmuuden vuoksi poistamaan vanhoja tekstejään. Näin saadaan aikaan pelon ilmapiiri ja suomalaiset pelkäämään mielipiteitään, jotka ovat jossain vaiheessa kenties “muuttuneet laittomiksi”.

Onko mielestäsi ihan ok käyttää poliisin resursseja tuollaiseen?

– Ei tietenkään ole. Jos meillä olisi yhdysvaltalainen sananvapauslainsäädäntö, tuollaisia turhia ilmoituksia tuskin tehtailtaisiin, koska niillä ei olisi menestymisen mahdollisuuksia. Nyt meillä on tulkinnanvarainen pykälä kiihottamisesta kansanryhmää vastaan, joka näyttää taipuvan ja venyvän mielivaltaisesti. Perussuomalaiset ovat tehneet jo kolmena eduskuntakautena lakialoitteen pykälän järkevöittämiseksi. Sananvapauslainsäädännön tulee turvata ihmisen luonnollinen oikeus mielipiteeseen, koska ilman sananvapautta meillä ei ole muitakaan vapauksia.

Juttua muokattu 29.11.2019 klo 21:20: Huhtasaari ei ole enää perussuomalaisten varapuheenjohtaja. Virheellinen maininta poistettu jutusta.